# גדעון (יחידה שניה)

ביחידה זו נכיר את גדעון ונבין מדוע נבחר להיות מושיעם של ישראל. יחידה זו תלמד בשני שיעורים.

**שאלות מכוונות למידה:**

1. מה ניתן ללמוד מן המפגש ודו השיח בין גדעון ומלאך ה'?

2. כיצד דבריו הקשים של גדעון מתפרשים ככוחו והופכים אותו ראוי להיות מושיעם של ישראל?

3. כיצד מסייע המלאך לגדעון לקבל מענה על שאלותיו?

4. מה המעשה הראשון שנדרש גדעון לעשות ומדוע?

[**הטלת השליחות על גדעון 2**](#_Toc72445285)

[**תגובת גדעון לשליחות 6**](#_Toc72445286)

[**גדעון נלחם בעבודה זרה 9**](#_Toc72445287)

[**הקשר רחב [רשות] 13**](#_Toc72445288)

[**הקשר אישי [רשות] 16**](#_Toc72445289)

## הטלת השליחות על גדעון

הכרות עם גדעון

יא וַיָּבֹא מַלְאַךְ ה' וַיֵּשֶׁב תַּחַת הָאֵלָה אֲשֶׁר בְּעָפְרָה אֲשֶׁר לְיוֹאָשׁ אֲבִי הָעֶזְרִי וְגִדְעוֹן בְּנוֹ חֹבֵט חִטִּים בַּגַּת לְהָנִיס מִפְּנֵי מִדְיָן: יב וַיֵּרָא אֵלָיו מַלְאַךְ ה' וַיֹּאמֶר אֵלָיו ה'עִמְּךָ גִּבּוֹר הֶחָיִל: יג וַיֹּאמֶר אֵלָיו גִּדְעוֹן בִּי אֲדֹנִי וְיֵשׁ ה' עִמָּנוּ וְלָמָּה מְצָאַתְנוּ כָּל זֹאת וְאַיֵּה כָל נִפְלְאֹתָיו אֲשֶׁר סִפְּרוּ לָנוּ אֲבוֹתֵינוּ לֵאמֹר הֲלֹא מִמִּצְרַיִם הֶעֱלָנוּ ה' וְעַתָּה נְטָשָׁנוּ ה' וַיִּתְּנֵנוּ בְּכַף מִדְיָן: יד וַיִּפֶן אֵלָיו ה' וַיֹּאמֶר לֵךְ בְּכֹחֲךָ זֶה וְהוֹשַׁעְתָּ אֶת יִשְׂרָאֵל מִכַּף מִדְיָן הֲלֹא שְׁלַחְתִּיךָ:

לאחר דבריו של הנביא אל עם ישראל כציבור, שאינו מתנהל כדו שיח אלא כתוכחה בלבד שאין לה תגובה, הכתוב מתאר לנו את המפגש בין מלאך ה' ובין המושיע העתידי של ישראל.

**הנחיה דידקטית:**

כשקראנו על השופטים הראשונים - עתניאל, אהוד, דבורה – לא שמענו על הטלת השליחות עליהם ולא על תגובתם לשליחות. גדעון ייחודי בכך, ולכן עלינו לבחון את משמעות התגלות המלאך אליו והשיח שלו עם מלאך ה', ולשאול מה ניתן ללמוד מהם על גדעון ועל שליחותו.

המידע הראשוני נמסר בפסוק יא:

יא וַיָּבֹא מַלְאַךְ ה' וַיֵּשֶׁב תַּחַת הָאֵלָה אֲשֶׁר בְּעָפְרָה אֲשֶׁר לְיוֹאָשׁ אֲבִי הָעֶזְרִי

וְגִדְעוֹן בְּנוֹ חֹבֵט חִטִּים בַּגַּת לְהָנִיס מִפְּנֵי מִדְיָן:

לפסוק שני חלקים:

**החלק הראשון מתאר את המלאך**: וַיָּבֹא מַלְאַךְ ה' וַיֵּשֶׁב תַּחַת הָאֵלָה אֲשֶׁר בְּעָפְרָה אֲשֶׁר לְיוֹאָשׁ אֲבִי הָעֶזְרִי

**החלק השני מתאר את גדעון**: וְגִדְעוֹן בְּנוֹ חֹבֵט חִטִּים בַּגַּת לְהָנִיס מִפְּנֵי מִדְיָן:

נבחין בפרטים הרבים בפסוק- מה נוכל ללמוד מהם?

**1.המלאך מתעכב תחת האלה, וממתין:**

רד"ק:

**וישב תחת האלה** – רצה לומר, נתעכב שם תחת האלה עד שיפנה אליו גדעון,

וכאשר לא פנה אליו נראה אליו ויאמר לו ה' עמך...

ובדרש: נתעכב שם עד שמצא לו זכות.

**נשים לב**: ע"פ פירוש הדרש- האם מנהיגותו של גדעון היא ברורה, גלויה וטבעית? גדעון נמצא בראשיתו של תהליך של צמיחה כמנהיג, ולכן חשוב לעקוב אחרי השלבים של ההשתנות שלו.

2. **הפירוט הרב לגבי יואש אביו של גדעון** - מן הדרך בה מתוארים הפרטים אנו רואים כי מדובר באיש מכובד וחשוב.

כל זו רק הקדמה לתאר לנו את הדמות המרכזית בה נעסוק: גדעון.

3. **"וגדעון בנו":**

הוא חובט חיטים בגת ולא בגורן על מנת להטעות את המדיינים לבל יגזלו את החיטים שבידו.

מה אנו יכולים לשער על גדעון מפסוק זה? מהו הרושם שגדעון יוצר?

תשובתו של גדעון

נשווה בין פניית המלאך אל גדעון (הקצרה והממוקדת), לבין תשובתו הארוכה והמורכבת של גדעון:

|  |  |
| --- | --- |
| **דברי המלאך** | **תגובת גדעון** |
| **ה' עִמְּךָ** גִּבּוֹר הֶחָיִל | **וְיֵשׁ ה' עִמָּנו?**  **וְלָמָּה** מְצָאַתְנוּ כָּל זֹאת ?  **וְאַיֵּה** כָל נִפְלְאֹתָיו אֲשֶׁר סִפְּרוּ לָנוּ אֲבוֹתֵינוּ לֵאמֹר  הֲלֹא מִמִּצְרַיִם הֶעֱלָנוּ ה' ?   וְעַתָּה **נְטָשָׁנוּ** ה' וַיִּתְּנֵנוּ בְּכַף מִדְיָן ? |

דבריו של גדעון קשים ורבים בהם סימני השאלה, אך כתוצאה מהם נאמר:

(יד) וַיִּפֶן אֵלָיו ה' וַיֹּאמֶר לֵךְ בְּכֹחֲךָ זֶה וְהוֹשַׁעְתָּ אֶת יִשְׂרָאֵל מִכַּף מִדְיָן הֲלֹא שְׁלַחְתִּיךָ:

לכן נרצה לברר, מה מלמדים דבריו על הסיבה לבחירתו כמושיע?

גדעון מתייחס למילות הברכה של המלאך , ומגיב לפנייה "ה' עמך":

רש"י:

**ויש ה' עמנו** - ואם יש ה' עמנו, למה מצאתנו וגו'?

אשר ספרו לנו אבותינו - פסח היה.

אמר לו: אמש הקרני אבא את ההלל ושמעתיו שהיה אומר 'בצאת ישראל ממצרים' ועתה נטשנו.

אם צדיקים היו אבותינו יעשה לנו בזכותם

ואם רשעים היו כשם שעשה להם נפלאותיו חנם כן יעשה לנו

ואיה כל נפלאותיו?

(**נבחין**: גדעון אינו מציג עמדה של עם ישראל הזכאי לתשועה בזכות מעשיו ואמונתו, אלא בשל היותו עמו של הקב"ה).

**העמקה**:

דבריו של גדעון מהדהדים מול דברי הנביא בתחילת הפרק שתיאר את יציאת מצרים.

|  |  |
| --- | --- |
| כֹּה אָמַר ה' אֱלֹהֵי יִשְׂרָאֵל **אָנֹכִי הֶעֱלֵיתִי אֶתְכֶם מִמִּצְרַיִם** וָאֹצִיא אֶתְכֶם מִבֵּית עֲבָדִים:  (ט) וָאַצִּל אֶתְכֶם מִיַּד מִצְרַיִם וּמִיַּד כָּל לֹחֲצֵיכֶם וָאֲגָרֵשׁ אוֹתָם מִפְּנֵיכֶם וָאֶתְּנָה לָכֶם אֶת אַרְצָם: | וַיֹּאמֶר אֵלָיו גִּדְעוֹן בִּי אֲדֹנִי וְיֵשׁ ה' עִמָּנוּ וְלָמָּה מְצָאַתְנוּ כָּל זֹאת וְאַיֵּה כָל נִפְלְאֹתָיו אֲשֶׁר סִפְּרוּ לָנוּ אֲבוֹתֵינוּ לֵאמֹר **הֲלֹא מִמִּצְרַיִם הֶעֱלָנוּ ה'** וְעַתָּה נְטָשָׁנוּ ה' וַיִּתְּנֵנוּ בְּכַף מִדְיָן: |

מתוך תגובת המלאך אל גדעון אנו למדים על הכוח שהיה טמון במילותיו:

לֵךְ **בְּכֹחֲךָ זֶה** וְהוֹשַׁעְתָּ אֶת יִשְׂרָאֵל

מהו הכוח?

רש"י:

ויפן אליו - הקדוש ברוך הוא בעצמו:

בכחך זה - בכח הזכות הזה שלמדת סניגוריא על בני כך דרש רבי תנחומא:

זוהי הזכות אותה מחפש המלאך (עליה כתב הרד"ק) - לימוד סנגוריה על ישראל.

ולכן כאן כבר לא מדבר איתו המלאך אלא (לפי רש"י) הקב"ה בעצמו המעיד כי ההזדהות של גדעון עם כלל עם ישראל, ודבריו בזכותם, הם הסיבה לבחירתו כמושיע.

**אפשרויות נוספות להבנת 'כוחך זה'** כדאי לעמוד על הבנת המילה 'זה' בכל פירוש שנבחר ללמד.

1. **כוח פיסי שהיה לגדעון** וצריך להיות מוסב להושעת ישראל:

**כלי יקר:**

(יא) חובט חיטים בגת - שעם הקורה של בית הבד הכבדה היה חובט חיטים והיה עושה אותה בקלות כאילו היא מקל.

2. **כוח פיסי שנוסף כעת לגדעון** **על ידי הקב"ה**:

רד"ק :

(יד) ויפן אליו ה' - פירוש פנה אליו והלבישהו גבורה ואמר לו לך בכחך זה.

**העמקה**

מדרש תנחומא אותו מצטט רש"י בפירושו וכדאי להביאו במלואו לתלמידים:

מדרש תנחומא פרשת שופטים סימן ד :

(ד) תתן לך ... ושפטו את העם משפט צדק שיהיו מטין את העם לכף צדק.

אמר רבי יהודה ברבי שלום שיהיו מטין ומלמדין עליהם זכות לפני הקדוש ברוך הוא.

ממי אתה למד? מגדעון בן יואש, שבימיו היו ישראל בצרה, והיה הקדוש ברוך הוא מבקש אדם שילמד עליהם זכות ולא היה מוצא, שהיה הדור דל במצות ובמעשים, כיון שנמצא זכות בגדעון שלמד עליהם זכות מיד נגלה עליו המלאך שנאמר (שופטים ו) ויבא אליו מלאך ה' ויאמר לו לך בכחך זה, בכח זכות שלמדת על בני, הוי ושפטו את העם משפט צדק שיהיו מלמדין זכות על הדור.

אומנם גדעון מלמד זכות על ישראל אך מטיח דברים קשים כלפי שמים. כיצד הוא עושה זאת?

על כך משיב התלמוד הירושלמי:

"יודעין הנביאים שאלוהן אמיתי ואינן מחניפים לו" (ירושלמי ברכות פרק ז הלכה ג')

ראינו כי הפרטים הרבים בפסוק יא, עוררו את השאלה - מיהו המושיע את ישראל?

ושאלה זו נענית בדברי גדעון ובתשובת ה' אליו.

מתוך אלו אנו לומדים על דמותו של גדעון.

כדאי לסכם כל מה שלמדנו על גדעון בפרק זה במסגרת ההכרות הישירה והעקיפה איתו.

**שימו לב לכלי**: [**היכרות ישירה והיכרות עקיפה**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing) עם דמות עליו למדנו במבוא ליחידה זו.

**הערה למורה**: הצעה לדיון בכיתה

1. במרכז הלימוד עמדו ההזדהות עם עם ישראל ולימוד הזכות עליהם, כתכונות מהותיות למנהיג.

נוכל לקיים דיון ולהשוות לדמויות נוספות: משה, אליהו.

2. ב"הקשר רחב" תמצאו הקבלה בין מינוי גדעון ומינוי משה, כדאי לעיין ולחשוב מדוע דומות הפרשות, ומה בא הדבר ללמדנו?

## תגובת גדעון לשליחות

טו וַיֹּאמֶר אֵלָיו בִּי אֲ-דֹנָי בַּמָּה אוֹשִׁיעַ אֶת יִשְׂרָאֵל הִנֵּה אַלְפִּי הַדַּל בִּמְנַשֶּׁה וְאָנֹכִי הַצָּעִיר בְּבֵית אָבִי: טז וַיֹּאמֶר אֵלָיו ה' כִּי אֶהְיֶה עִמָּךְ וְהִכִּיתָ אֶת מִדְיָן כְּאִישׁ אֶחָד: יז וַיֹּאמֶר אֵלָיו אִם נָא מָצָאתִי חֵן בְּעֵינֶיךָ וְעָשִׂיתָ לִּי אוֹת שָׁאַתָּה מְדַבֵּר עִמִּי: יח אַל נָא תָמֻשׁ מִזֶּה עַד בֹּאִי אֵלֶיךָ וְהֹצֵאתִי אֶת מִנְחָתִי וְהִנַּחְתִּי לְפָנֶיךָ וַיֹּאמַר אָנֹכִי אֵשֵׁב עַד שׁוּבֶךָ: יט וְגִדְעוֹן בָּא וַיַּעַשׂ גְּדִי עִזִּים וְאֵיפַת קֶמַח מַצּוֹת הַבָּשָׂר שָׂם בַּסַּל וְהַמָּרַק שָׂם בַּפָּרוּר וַיּוֹצֵא אֵלָיו אֶל תַּחַת הָאֵלָה וַיַּגַּשׁ: כ וַיֹּאמֶר אֵלָיו מַלְאַךְ הָאֱלֹהִים קַח אֶת הַבָּשָׂר וְאֶת הַמַּצּוֹת וְהַנַּח אֶל הַסֶּלַע הַלָּז וְאֶת הַמָּרַק שְׁפוֹךְ וַיַּעַשׂ כֵּן: כא וַיִּשְׁלַח מַלְאַךְ ה' אֶת קְצֵה הַמִּשְׁעֶנֶת אֲשֶׁר בְּיָדוֹ וַיִּגַּע בַּבָּשָׂר וּבַמַּצּוֹת וַתַּעַל הָאֵשׁ מִן הַצּוּר וַתֹּאכַל אֶת הַבָּשָׂר וְאֶת הַמַּצּוֹת וּמַלְאַךְ ה' הָלַךְ מֵעֵינָיו: כב וַיַּרְא גִּדְעוֹן כִּי מַלְאַךְ ה' הוּא וַיֹּאמֶר גִּדְעוֹן אֲהָהּ אֲדֹ-נָי ה' כִּי עַל כֵּן רָאִיתִי מַלְאַךְ ה' פָּנִים אֶל פָּנִים: כג וַיֹּאמֶר לוֹ ה' שָׁלוֹם לְךָ אַל תִּירָא לֹא תָּמוּת: כד וַיִּבֶן שָׁם גִּדְעוֹן מִזְבֵּחַ לה' וַיִּקְרָא לוֹ ה' שָׁלוֹם עַד הַיּוֹם הַזֶּה עוֹדֶנּוּ בְּעָפְרָת אֲבִי הָעֶזְרִי:

ניכר שגדעון חושש מאד מהשליחות ומפקפק האם הוא ראוי להשלח אליה:

הִנֵּה אַלְפִּי הַדַּל בִּמְנַשֶּׁה וְאָנֹכִי הַצָּעִיר בְּבֵית אָבִי

השימוש בפועל דל דווקא מחזיר אותנו לתחושתו של עם ישראל: וידל ישראל. כך גם גדעון באופן אישי מרגיש דל מכדי להיות מושיע, ולא רק שאינו מיוחס דיו.

שימו לב לכלי: [**התיאור ומרקם המילים**:](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing)

דברי גדעון- ותשובת ה'

|  |  |  |
| --- | --- | --- |
| **דברי גדעון** | **תשובת ה' – ע"י מלאך או באופן ישיר** | **הערות, השוואות משמעותיות** |
| (פס' טו) בַּמָּה אוֹשִׁיעַ אֶת יִשְׂרָאֵל הִנֵּה אַלְפִּי הַדַּל בִּמְנַשֶּׁה וְאָנֹכִי הַצָּעִיר בְּבֵית אָבִי: | (פס' טז) כִּי אֶהְיֶה עִמָּךְ וְהִכִּיתָ אֶת מִדְיָן כְּאִישׁ אֶחָד: | 1.בסירובו מכליל גדעון את עצמו עם אישים נוספים שניסו לסרב לשליחות שהוטלה עליהם:  משה, שמות  ג'.  ירמיהו, פרק א'.  מה מלמד הסירוב על השליח?  (מה מקומם ש אינטרסים אישיים (כדוגמת כבוד)- בקבלת התפקיד?    2. גדעון שאל "ויש ה' עמנו?", וה' עונה לו באותה מטבע ששאל - "כי אהיה עמך" .  כך ענה ה' גם למשה בשמות ג', יב: "כי אהיה עמך". |
| (פס' יז-יט) אִם נָא מָצָאתִי חֵן בְּעֵינֶיךָ וְעָשִׂיתָ לִּי אוֹת שָׁאַתָּה מְדַבֵּר עִמִּי:  אַל נָא תָמֻשׁ מִזֶּה עַד בֹּאִי אֵלֶיךָ וְהֹצֵאתִי אֶת מִנְחָתִי וְהִנַּחְתִּי ... וְגִדְעוֹן בָּא וַיַּעַשׂ גְּדִי עִזִּים וְאֵיפַת קֶמַח מַצּוֹת הַבָּשָׂר שָׂם בַּסַּל וְהַמָּרַק שָׂם בַּפָּרוּר וַיּוֹצֵא אֵלָיו אֶל תַּחַת הָאֵלָה וַיַּגַּשׁ: | (פס' כ-כא) קַח אֶת הַבָּשָׂר וְאֶת הַמַּצּוֹת וְהַנַּח אֶל הַסֶּלַע הַלָּז וְאֶת הַמָּרַק שְׁפוֹךְ ...  וַיִּשְׁלַח מַלְאַךְ ה' אֶת קְצֵה הַמִּשְׁעֶנֶת אֲשֶׁר בְּיָדוֹ וַיִּגַּע בַּבָּשָׂר וּבַמַּצּוֹת וַתַּעַל הָאֵשׁ מִן הַצּוּר וַתֹּאכַל אֶת הַבָּשָׂר וְאֶת הַמַּצּוֹת וּמַלְאַךְ ה' הָלַךְ מֵעֵינָיו: | 1. גדעון חושש שהעומד מולו אינו דובר בשם ה'.  כיצד הוא מתמודד עם חשש זה?    2.המלאך נותן לגדעון אות כפול:  א. האש שאוכלת את המנחה מעידה על כך שאלו דברי ה',  ב. היעלמות המלאך מפתיעה ומעידה על כך שהוא אינו אדם אלא מלאך שליח ה'. |
| (פס' כב) אֲהָהּ אֲדֹנָי ה' כִּי עַל כֵּן רָאִיתִי מַלְאַךְ ה' פָּנִים אֶל פָּנִים: | (פס' כג) שָׁלוֹם לְךָ אַל תִּירָא לֹא תָּמוּת:  לאור חששותיו של גדעון היה צריך הקב"ה להרגיעו שאינו הולך למות אלא לפעול בשליחותו של ה'. | החשש למות לאחר התגלות אלוקית היה קיים גם אצל יעקב "כי ראיתי אלוקים פנים אל פנים ותנצל נפשי" (בראשית ל"ב, ל) וגם אצל מנוח בשופטים י"ג, כב. והרי הקב"ה אמר למשה בשמות ל"ג, כ: "כי לא יראני האדם וחי". |

בשלב זה, כאשר ברור לגדעון כי דיבר עם מלאך ה' וזה נעלם ממנו, הוא פונה ישירות אל ה' בחשש.

(כב) וַיַּרְא גִּדְעוֹן כִּי מַלְאַךְ ה' הוּא וַיֹּאמֶר גִּדְעוֹן אֲהָהּ ה' א-לוהים כִּי עַל כֵּן רָאִיתִי מַלְאַךְ ה' פָּנִים אֶל פָּנִים:

וכאן עונה לו ה' ישירות (הפעם ברור לגדעון שה' הוא המדבר אליו):

(כג) וַיֹּאמֶר לוֹ ה' שָׁלוֹם לְךָ אַל תִּירָא לֹא תָּמוּת

(כד) וַיִּבֶן שָׁם גִּדְעוֹן מִזְבֵּחַ לַה' וַיִּקְרָא לוֹ ה' שָׁלוֹם...

כהוקרה על כך שקיבל התגלות ואף הבטחה שיהיה לו שלום – שה' יברך אותו בטוב ולא ימית אותו, בונה גדעון מזבח וקורא לו "ה' שלום" – ה' הבטיח לתת לי שלום – שלמות, טוב, הצלחה בעולמו ובשליחותו. שמו של המזבח מבטא את נסיבות ההתגלות שקיבל.

גם בכך מצטרף גדעון לאבות שהקימו מזבחות במקומות בהם התגלה להם הקב"ה:

* אברהם בבראשית י"ב, ז,
* יעקב בבראשית ל"ה, ז ועוד.

המענה הא-לוהי המפורט מעיד על הצורך של גדעון בליווי, ועל הנכונות של א-לוהים ללוות אותו על מנת שיוכל לעמוד בשליחותו.

**העמקה:**

גדעון עבר תהליך ביחסו למלאך – בפס' יא-יג חשב שזהו סתם עובר אורח נכבד, בפס' יד-יט חשב שמא הוא נביא ה', ובפס' כ-כג הבין שהוא מלאך שליח ה'.:

פעמיים פונה גדעון למלאך במילים "בי אדני" –

פס' יג: בִּי אֲדֹנִי

פס' טו: בִּי אֲ-דֹנָי

אל מי פונה גדעון במילים אלו – אל המלאך או אל הקב"ה? נחלקו הפרשנים בדבר:

בפס' יג גדעון עדין לא קיבל את השליחות והוא סובר שמי שמדבר אליו הוא אדם מן השורה ולכן "אדני" בפסוק זה הוא לשון חול, כפי שמפרש תרגום יונתן: "בבעו ריבוני" = בבקשה אדני, נכבדי.

לגבי פס' טו ישנה מחלוקת בין הפרשנים:

תרגום יונתן פירש את דברי גדעון הללו כפניה לקב"ה – "בבעו ה'" – בבקשה ה', משום שלאחר שקיבל את השליחות כבר הבין שהדובר העומד מולו אינו אדם רגיל אלא נציגו של הקב"ה.

לעומתו סובר רד"ק שגם בפס' טו דברי גדעון אינם פנייה לה': בי אדני – לשון חול הוא, כי עדין לא ידע גדעון כי מלאך ה' הוא.

שורש המחלוקת הוא בתהליך שעבר גדעון – לפי רד"ק גדעון לא ידע שהדובר מולו מדבר בשם ה' ורק לאחר שמנחתו עלתה באש והמלאך נעלם הבין גדעון שהיה זה מלאך ולכן היה מבוהל וחשש לחייו. לפי תרגום יונתן היה זה תהליך הדרגתי שבו גדעון כבר התחיל להבין שהדובר מולו הוא שליח ה' ולא סתם אדם שבא לברכו ולכן היה פחות מופתע כשמנחתו עלתה באש והמלאך נעלם מעיניו.

## גדעון נלחם בעבודה זרה

לאחר התגלות המלאך לגדעון והטלת השליחות באופן כללי להושיע את ישראל, גדעון בונה מזבח לה' מתוך שלמותו האישית. אך מבחינת העם יש צורך למגר את העבודה הזרה לפני שאפשר להושיע מן האוייבים.

ולכן, הצו הראשון שגדעון מקבל עוסק במלחמה בעבודה הזרה.

זהו ניסיון אישי קשה לגדעון הדורש ממנו לצאת נגד המוסכמות של סביבתו ומשפחתו ובכך לסכן את חייו.

פסוקים כה-לב:

כה וַיְהִי בַּלַּיְלָה הַהוּא וַיֹּאמֶר לוֹ ה' קַח אֶת פַּר הַשּׁוֹר אֲשֶׁר לְאָבִיךָ וּפַר הַשֵּׁנִי שֶׁבַע שָׁנִים וְהָרַסְתָּ אֶת מִזְבַּח הַבַּעַל אֲשֶׁר לְאָבִיךָ וְאֶת הָאֲשֵׁרָה אֲשֶׁר עָלָיו תִּכְרֹת: כו וּבָנִיתָ מִזְבֵּחַ לה' אֱלֹהֶיךָ עַל רֹאשׁ הַמָּעוֹז הַזֶּה בַּמַּעֲרָכָה וְלָקַחְתָּ אֶת הַפָּר הַשֵּׁנִי וְהַעֲלִיתָ עוֹלָה בַּעֲצֵי הָאֲשֵׁרָה אֲשֶׁר תִּכְרֹת:

כאן המקום להזכיר שוב את הדרך בה פגשנו את גדעון בפסוק יא: אֲשֶׁר בְּעָפְרָה אֲשֶׁר לְיוֹאָשׁ אֲבִי הָעֶזְרִי וְגִדְעוֹן בְּנוֹ חֹבֵט חִטִּים בַּגַּת

אביו של גדעון הוא אדם מכובד בעפרה, ובחצרו עומדים מזבח הבעל והאשרה. האם יצליח גדעון לצאת ן נגד אביו, משפחתו ושבטו?

המילה החוזרת בכתוב: "לאביך"

שימו לב לכלי: [**התיאור ומרקם המילים**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing):

הרב יגאל אריאל, עוז וענווה עמ' 235:

הצעד הראשון לקראת גאולה נעשה מלמעלה, אבל על האדם לעשות גם צעד מקביל בעצמו ולהוכיח את כוונתו הטובה. בביתו של גדעון עמדו מזבח הבעל והאשרה, וברפת ניצב ה'פר השני שבע השנים'... האם במצב זה ניתן לבקש ולצפות לישועת ה'? גדעון צוּוה לנתץ לפני הכל את מזבח הבעל ולכרות את האשרה. אבל לא די בהרס הרע, צריך גם לסלול דרך של תיקון, ולכן צווה גדעון לקחת את הפר המקודש לעבודה זרה ולהעלותו עולה לה' על עצי האשרה. עליו להשתמש בכלים המושחתים ולהפוך אותם למכשירי קדושה, שמטרתם להרבות את כבוד ה' בעולם". בחינת "סור מרע ועשה טוב".

**העמקה:**

הרלב"ג מסביר את משמעות ציון גילו של הפר: פר זה היה מפוטם שבע שנים לצורך ע"ז והרי השעבוד למדין נמשך שבע שנים.

עובדה זו מקשרת בין הסיבה : ע"ז , לתוצאה : שעבוד למדין, ומחריפה את הביקורת על אנשי עפרה, ובאופן כללי על עמ"י,

שלמרות השעבוד הנורא לא חדלו מע"ז שבידם והשתדלו למענה כל כך – שמרו על הפר ופיטמו אותו לצורך כך,

אף שמסביב המדיינים גוזלים את מזונם ופר כזה יכול להשביע אנשים רבים.

הכתוב מדגיש את חשיבות מעשהו של גדעון – מה שהיה באופן מובהק מוכן ומזומן לע"ז הופך באופן מוחלט לכלי לעבודת ה':

|  |  |
| --- | --- |
| **עבודה זרה** | **עבודת ה'** |
| קַח אֶת פַּר הַשּׁוֹר אֲשֶׁר לְאָבִיךָ וּפַר הַשֵּׁנִי שֶׁבַע שָׁנִים | וְלָקַחְתָּ אֶת הַפָּר הַשֵּׁנִי וְהַעֲלִיתָ עוֹלָה |
| וְהָרַסְתָּ אֶת מִזְבַּח הַבַּעַל אֲשֶׁר לְאָבִיךָ | וּבָנִיתָ מִזְבֵּחַ לַה' אֱ-לֹהֶיךָ עַל רֹאשׁ הַמָּעוֹז הַזֶּה  בַּמַּעֲרָכָה |
| וְאֶת הָאֲשֵׁרָה אֲשֶׁר עָלָיו תִּכְרֹת | וְהַעֲלִיתָ עוֹלָה בַּעֲצֵי הָאֲשֵׁרָה אֲשֶׁר תִּכְרֹת |

מעשיו של גדעון ותגובת אנשי עפרה:

כז וַיִּקַּח גִּדְעוֹן עֲשָׂרָה אֲנָשִׁים מֵעֲבָדָיו וַיַּעַשׂ כַּאֲשֶׁר דִּבֶּר אֵלָיו ה' וַיְהִי כַּאֲשֶׁר יָרֵא אֶת בֵּית אָבִיו וְאֶת אַנְשֵׁי הָעִיר מֵעֲשׂוֹת יוֹמָם וַיַּעַשׂ לָיְלָה: כח וַיַּשְׁכִּימוּ אַנְשֵׁי הָעִיר בַּבֹּקֶר וְהִנֵּה נֻתַּץ מִזְבַּח הַבַּעַל וְהָאֲשֵׁרָה אֲשֶׁר עָלָיו כֹּרָתָה וְאֵת הַפָּר הַשֵּׁנִי הֹעֲלָה עַל הַמִּזְבֵּחַ הַבָּנוּי: כט וַיֹּאמְרוּ אִישׁ אֶל רֵעֵהוּ מִי עָשָׂה הַדָּבָר הַזֶּה וַיִּדְרְשׁוּ וַיְבַקְשׁוּ וַיֹּאמְרוּ גִּדְעוֹן בֶּן יוֹאָשׁ עָשָׂה הַדָּבָר הַזֶּה: ל וַיֹּאמְרוּ אַנְשֵׁי הָעִיר אֶל יוֹאָשׁ הוֹצֵא אֶת בִּנְךָ וְיָמֹת כִּי נָתַץ אֶת מִזְבַּח הַבַּעַל וְכִי כָרַת הָאֲשֵׁרָה אֲשֶׁר עָלָיו: לא וַיֹּאמֶר יוֹאָשׁ לְכֹל אֲשֶׁר עָמְדוּ עָלָיו הַאַתֶּם תְּרִיבוּן לַבַּעַל אִם אַתֶּם תּוֹשִׁיעוּן אוֹתוֹ אֲשֶׁר יָרִיב לוֹ יוּמַת עַד הַבֹּקֶר אִם אֱלֹהִים הוּא יָרֶב לוֹ כִּי נָתַץ אֶת מִזְבְּחוֹ: לב וַיִּקְרָא לוֹ בַיּוֹם הַהוּא יְרֻבַּעַל לֵאמֹר יָרֶב בּוֹ הַבַּעַל כִּי נָתַץ אֶת מִזְבְּחוֹ:

נבחן את פרטי הביצוע:

1. גדעון לוקח עשרה אנשים אתו לביצוע המשימה, שהייתה לא קלה בעבור אדם אחד- מה נוכל ללמוד מכך על תכונותיו כמנהיג?

2. המעשה נעשה בלילה, אין ביכולתו של גדעון לעמוד ישירות מול משפחתו ובני עירו-

מה נוכל ללמוד מכך על מרכזיותה ועוצמתה של העבודה הזרה בדורו של גדעון?

מה נוכל ללמוד מכך על הביטחון של גדעון בכוחו ובעזרת ה'?

רלב"ג:

והנה עשה מהמוקצה לעבודת גילולים קרבן לשם יתברך, כי יראה שבעשותו בהפך האמונה שגדל בה תשלם לו ההצלה וההצלחה בהפך ממה שהיו חושבים עובדי ע"ג והנה היתה הכוונה להוסיף בגדעון אמונה בשם יתברך.

תגובת אנשי העיר

1. ראינו כי מעשיו של גדעון נעשים בלילה. ואילו תגובתם של אנשי עפרה מתרחשת בבוקר.

בלילה מתרחשים הדברים הקורים בחשאי, מתוך חשש ואילו בבוקר מתרחשים הדברים הנעשים ביד רמה ומתוך בטחון רב.

ההיפוך בעפרה - דבר ה' נעשה בחשאי ועבודת הגילולים בגלוי, מעידה על המצב הקשה בעם ישראל.

2. אנשי עפרה קנאים לעבודת הבעל עד כדי משפט מוות למי שפוגע בכלי עבודת הבעל.

נוכל ללמוד מכך על מרכזיותה של עבודת הבעל.

תגובת יואש אבי גדעון

כיצד מגיב יואש?

**נזכור**:

* הפר הוא שלו (אשר לאביך)
* המזבח עמד בביתו (אשר לאביך)- עובדה המעידה על היותו אדם חשוב בעירו, וגם על חשיבות העבודה הזרה עבורו .

איך הוא פועל בסיטואציה בה ניצבים זה מול זה עבודת הבעל וחיי בנו?

יואש בוחר במוצא, שיציל את בנו, הוא משאיר את הנקמה בידי הבעל והופך את הריגת גדעון למעשה של חוסר אמונה בבעל:

הַאַתֶּם תְּרִיבוּן לַבַּעַל אִם אַתֶּם תּוֹשִׁיעוּן אוֹתוֹ אֲשֶׁר יָרִיב לוֹ יוּמַת עַד הַבֹּקֶר אִם אֱלֹהִים הוּא יָרֶב לוֹ כִּי נָתַץ אֶת מִזְבְּחוֹ":

מדרש שמות

אביו של גדעון נותן לו שני שמות:

האחד כשנולד - משמעותו לא מוסברת בפרק,

והשני בעקבות מעשיו: ירובעל – "יָרֶב בּוֹ הַבַּעַל כִּי נָתַץ אֶת מִזְבְּחוֹ "

(באופן מעניין, המשמעות שנשארה לדורות משם זה היא הפוכה: דווקא גדעון הוא שרב בבעל ונלחם בו ובעבודתו כדי לעקור אותה מעמו)

**הערה למורה:**

מקובל להסביר את משמעות השם 'גדעון'- לשון גדיעה, כי גדע את העץ המיועד לעבודה זרה ובכך העיד על אמונתו ועל יכולתו.

נוכל למצוא את הפועל גדע במשמעות של הכרתת עבודה זרה בחומש דברים, פרק ז:

(ה) כִּי אִם כֹּה תַעֲשׂוּ לָהֶם מִזְבְּחֹתֵיהֶם תִּתֹּצוּ וּמַצֵּבֹתָם תְּשַׁבֵּרוּ וַאֲשֵׁירֵהֶם תְּגַדֵּעוּן וּפְסִילֵיהֶם תִּשְׂרְפוּן בָּאֵשׁ:

בפרקנו הפועל המופיע בהקשר זה הוא כרת.

לסיכום

גדעון עצמו היה חסר ביטחון בשליחות שקיבל: האם הוא ראוי ויכול לבצע אותה?

יכולתו לעמוד מול אנשי עירו ולהרוס את מזבח הבעל, נכונותו להקים מזבח לה' באותו מקום, והעובדה שלא נפגע אלא קיבל תמיכה מאביו, הגבירה אצלו את אמונתו בה' ואת המוכנות שלו לצאת למשימת מיגור המדיינים.

המעשה של גדעון מעיד על אמונתו וגם מחזק אותה. (אחרי המעשים נמשכים הלבבות)

## הקשר רחב [רשות]

השוואה בין מינוי משה למינוי גדעון:

|  |  |  |
| --- | --- | --- |
|  | **משה (שמות)** | **גדעון (שופטים פרק ו')** |
| **התגלות מלאך ה' באמצעות מראה** | ג' (ב) וַיֵּרָא מַלְאַךְ ה' אֵלָיו בְּלַבַּת אֵשׁ מִתּוֹךְ הַסְּנֶה | ו' (כא) וַיִּשְׁלַח מַלְאַךְ ה' אֶת קְצֵה הַמִּשְׁעֶנֶת אֲשֶׁר בְּיָדוֹ וַיִּגַּע בַּבָּשָׂר וּבַמַּצּוֹת וַתַּעַל הָאֵשׁ מִן הַצּוּר |
| **התגובה על ההתגלות** | ג' (ו) וַיַּסְתֵּר מֹשֶׁה פָּנָיו כִּי יָרֵא מֵהַבִּיט אֶל הָאֱלֹהִים: | ו' כב: וַיֹּאמֶר גִּדְעוֹן אֲהָהּ ה' אלוקים כִּי עַל כֵּן רָאִיתִי מַלְאַךְ ה' פָּנִים אֶל פָּנִים: |
| **הטלת השליחות** | ג' (י) וְעַתָּה לְכָה וְאֶשְׁלָחֲךָ אֶל פַּרְעֹה | (יד) וַיִּפֶן אֵלָיו ה' וַיֹּאמֶר לֵךְ בְּכֹחֲךָ זֶה וְהוֹשַׁעְתָּ אֶת יִשְׂרָאֵל מִכַּף מִדְיָן הֲלֹא שְׁלַחְתִּיךָ: |
| **התגובה** | ג' (יא) מִי אָנֹכִי כִּי אֵלֵךְ אֶל פַּרְעֹה וְכִי אוֹצִיא אֶת בְּנֵי יִשְׂרָאֵל מִמִּצְרָיִם | (טו) וַיֹּאמֶר אֵלָיו בִּי ה' בַּמָּה אוֹשִׁיעַ אֶת יִשְׂרָאֵל הִנֵּה אַלְפִּי הַדַּל בִּמְנַשֶּׁה וְאָנֹכִי הַצָּעִיר בְּבֵית אָבִי: |
| **מענה ה'** | ג' (יב) כִּי אֶהְיֶה עִמָּךְ | (טז) וַיֹּאמֶר אֵלָיו ה' כִּי אֶהְיֶה עִמָּךְ |
| **החשש** | ד' (א) וַיַּעַן מֹשֶׁה וַיֹּאמֶר וְהֵן לֹא יַאֲמִינוּ לִי וְלֹא יִשְׁמְעוּ בְּקֹלִי כִּי יֹאמְרוּ לֹא נִרְאָה אֵלֶיךָ ה': | (יז) וַיֹּאמֶר אֵלָיו אִם נָא מָצָאתִי חֵן בְּעֵינֶיךָ וְעָשִׂיתָ לִּי אוֹת שָׁאַתָּה מְדַבֵּר עִמִּי: |
| **האותות** | ד' (ג)  וַיְהִי לְנָחָשׁ  ד' (ו) וַיָּבֵא יָדוֹ בְּחֵיקוֹ וַיּוֹצִאָהּ וְהִנֵּה יָדוֹ מְצֹרַעַת כַּשָּׁלֶג: | (כא) וַתַּעַל הָאֵשׁ מִן הַצּוּר וַתֹּאכַל אֶת הַבָּשָׂר וְאֶת הַמַּצּוֹת |

הההשוואה בין גדעון לבין אליהו בהר הכרמל:

מעשהו של גדעון מתקשר למעשהו של אליהו בכרמל:

אליהו בהר הכרמל לועג לבעל ולעובדיו – מל"א פרק י"ח:

(כו) וַיִּקְחוּ אֶת הַפָּר אֲשֶׁר נָתַן לָהֶם וַיַּעֲשׂוּ וַיִּקְרְאוּ בְשֵׁם הַבַּעַל מֵהַבֹּקֶר וְעַד הַצָּהֳרַיִם לֵאמֹר הַבַּעַל עֲנֵנוּ וְאֵין קוֹל וְאֵין עֹנֶה וַיְפַסְּחוּ עַל הַמִּזְבֵּחַ אֲשֶׁר עָשָׂה:

(כז) וַיְהִי בַצָּהֳרַיִם וַיְהַתֵּל בָּהֶם אֵלִיָּהוּ וַיֹּאמֶר קִרְאוּ בְקוֹל גָּדוֹל כִּי אֱלֹהִים הוּא כִּי שִׂיחַ וְכִי שִׂיג לוֹ וְכִי דֶרֶךְ לוֹ אוּלַי יָשֵׁן הוּא וְיִקָץ:

(כח) וַיִּקְרְאוּ בְּקוֹל גָּדוֹל וַיִּתְגֹּדְדוּ כְּמִשְׁפָּטָם בַּחֲרָבוֹת וּבָרְמָחִים עַד שְׁפָךְ דָּם עֲלֵיהֶם:

(כט) וַיְהִי כַּעֲבֹר הַצָּהֳרַיִם וַיִּתְנַבְּאוּ עַד לַעֲלוֹת הַמִּנְחָה וְאֵין קוֹל וְאֵין עֹנֶה וְאֵין קָשֶׁב:

דברי אליהו לנביאי הבעל נתפסים על ידם כעידוד אמוני להתפלל לאלוהיהם, אולם אנו יודעים כי כוונתו האמיתית הייתה ללעוג להם ולאמונתם.

השוואה:

|  |  |
| --- | --- |
| **מעשה גדעון – שופטים ו', כה-כו** | **מעשה אליהו – מלכים א' י"ח, כב-לז** |
| מזבח בעל עומד בבית אביו | נביאי הבעל בונים מזבח לבעל |
| לוקח שני פרים – הפר של אביו ופר שבע השנים | לוקח שני פרים |
| כישלון הע"ז – מנתץ את מזבח הע"ז | כישלון הע"ז – נביאי הבעל אינם מצליחים להוריד אש על מזבח הע"ז שבנו |
| בונה מזבח לה' | מרפא את מזבח ה' ההרוס בכרמל |
| מקריב את פר שבע השנים לה' | מקריב את הפר השני לה' |
| פנייה אירונית לבעל – יואש משכנע את אנשי עירו לא לפעול נגד גדעון כי הבעל עצמו יריב בו | פנייה אירונית לבעל – אליהו קורא לנביאי הבעל לקרוא לבעל לקבל את הקרבן, שמא אינו שומע או שהוא עסוק. |

אולם ההבדל ביניהם – גדעון בתחילת דרכו, פועל בלילה מחשש אנשי עירו, ומעשהו הוא מבחן אמונה אישי, בעוד אליהו פועל לאור יום ומקריב את קרבן ה' בעלות המנחה והופך את המעשה למבחן אמונה ציבורי.

הקרבת קרבנות כהוראת שעה:

הקרבן שהעלה גדעון מעלה הרבה בעיות הלכתיות לא פשוטות הקשורות בהקרבת קרבן לה'. הגמרא במסכת תמורה דף כ"ח ע"ב – כ"ט ע"א מפרטת אילו איסורים הותרו לגדעון באותו מעמד כהוראת שעה:

דאמר רבי אבא בר כהנא, שמנה דברים התירו באותו לילה: חוץ, ולילה, וזרות, וכלי שרת, [וכלי אשירה], ועצי אשירה, ומוקצה, ונעבד.

**רש"י**: חוץ - שחוטי חוץ.

ובלילה הקריב - דהכי כתיב "ויעש לילה".

וכלי שרת - כלומר שלא הוצרך לכלי שרת.

וכלי אשירה - שהקריב בכלי אשירה באותו שהיה משמש לאשרה שימש לשם.

ובעצי אשירה - הקטירו דכתיב התם ואת האשרה אשר עליה תכרות.

משנה תמורה פרק ו' משנה א': איזהו מוקצה - המוקצה לעבודת כוכבים...

ואיזהו הנעבד - כל שעובדין אותו...

כיצד נסביר את ההיתר המיוחד שקיבל גדעון באותו לילה?

**המדרש בבמדבר רבה פרשה יד סימן א' אומר:** אמר הא-לקים: אל יהרהר אדם אחריו (אחרי גדעון), לשמי עשה ואני הוא שאמרתי לו, שנאמר: (שופטים ו') "ויהי בלילה ההוא ויאמר לו ה' קח את פר השור אשר לאביך וגו' והעלית עולה בעצי האשרה אשר תכרת, ובנית מזבח לה' א-להיך על ראש המעון הזה במערכה" וגו'...

**רלב"ג מתייחס לכך וכותב (בפס' כו):** וכל זה היה הוראת שעה... והנה עשה מהמוקצה לע"ג קרבן לש"י כי יראה שבעשותו בהפך האמונה שגדל בה תשלם לו ההצלה וההצלחה בהפך ממה שהיו חושבים עובדי ע"ג והנה היתה הכוונה להוסיף בגדעון אמונה בש"י:

הקרבת קרבן שלא כפי ההלכה אלא כהוראת שעה נמצאת גם אצל אליהו בהר הכרמל במלכים א' פרק י"ח (ל-לו) , שם אנו מוצאים העלאת קרבן במקום אחר בזמן שבית המקדש קיים:

(לו) וַיְהִי בַּעֲלוֹת הַמִּנְחָה וַיִּגַּשׁ אֵלִיָּהוּ הַנָּבִיא וַיֹּאמַר ה' אֱ-לֹהֵי אַבְרָהָם יִצְחָק וְיִשְׂרָאֵל הַיּוֹם יִוָּדַע כִּי אַתָּה אֱ-לֹהִים בְּיִשְׂרָאֵל וַאֲנִי עַבְדֶּךָ וּבִדְבָרְךָ עָשִׂיתִי אֵת כָּל הַדְּבָרִים הָאֵלֶּה:

אליהו, כמו גדעון, הקריב את קרבנו בכרמל רק בהוראת ה', וכאישור לכך ירדה אש מן השמים ואכלה את הקרבן.

על כך אומר הרמב"ם בהלכות יסודי התורה פרק ט' הלכה ג':

אם יאמר לנו הנביא שנודע לנו שהוא נביא לעבור על אחת מכל מצות האמורות בתורה או על מצות הרבה בין קלות בין חמורות לפי שעה מצוה לשמוע לו, וכן למדנו מחכמים ראשונים מפי השמועה בכל אם יאמר לך הנביא עבור על דברי תורה כאליהו בהר הכרמל שמע לו חוץ מעבודת כוכבים, והוא שיהיה הדבר לפי שעה, כגון אליהו בהר הכרמל שהקריב עולה בחוץ וירושלים נבחרת לכך והמקריב בחוץ חייב כרת, ומפני שהוא נביא מצוה לשמוע לו וגם בזה נאמר אליו תשמעון, ואילו שאלו את אליהו ואמרו לו היאך נעקור מ"ש בתורה פן תעלה עולותיך בכל מקום, היה אומר לא נאמר אלא המקריב בחוץ לעולם חייב כרת כמו שצוה משה, אבל אני אקריב היום בחוץ בדבר ה' כדי להכחיש נביאי הבעל, ועל הדרך הזאת אם צוו כל הנביאים לעבור לפי שעה מצוה לשמוע להם, ואם אמרו שהדבר נעקר לעולם מיתתו בחנק שהתורה אמרה לנו ולבנינו עד עולם.

## הקשר אישי [רשות]

סנגוריה על עם ישראל:

חז"ל מסבירים את בחירת גדעון ואת אמירת ה' אליו "לך בכוחך זה"- ככוח הסנגוריה על עם ישראל.

גדעון שותף ומזדהה עם כאב עמו וזועק את זעקתו. אמנם יש הרבה מה לתקן בעם ישראל, אך גדעון משיב למלאך ה' הבא אליו, שעם ישראל בצרה, והיכן ה' שיושיעו?

בציבוריות שלנו ישנה נטייה לקטרג על עם ישראל. כיצד ניתן להתגייס ללמד זכות על עם ישראל, ובכוח זה להתפלל לגאולתו?